అంతకంతకు పెరుగుతున్న ఎగవేతదారులు!
బ్యాంకులో ఖాతాదారు: 'అయ్యా.. నాకు బ్యాంక్‌ రుణం కావాలి సార్‌'
బ్యాంకు అధికారి: 'అలాగే.. సరేగాని మీకు ఎలాంటి లోన్‌ కావాలి'
ఖాతాదారు: 'అదే సార్‌.. కింగ్‌ఫిషర్‌ విజరు మాల్యాకు ఇచ్చారే.. పెద్దగా పూచీకత్తులు లేకుండా కొట్లాది రూపాయల నగదు ఇచ్చి.. వాటిని చెల్లించకుండానే హుందాగా ఎగవేసే రుణం ఇవ్వండి సార్‌'
బ్యాంక్‌ అధికారి:
ఇది గత పది రోజులుగా ఫేస్‌బుక్‌లోనూ.. వాట్సాప్‌లోనూ బాగా చెక్కర్లు కొడుతూ అందరినీ నవ్విస్తున్న జోక్‌ ఇది.. అయితే భయటకు పొక్కింది కాబట్టి మాల్యా ఇప్పుడు ప్రభుత్వ బ్యాంకులను ముంచిన అతిపెద్ద ఎగవేతదారుగా లోకానికి కనిపిస్తున్నాడు. వాస్తవాలను తరచి చూస్తే.. మాల్యా లాంటి బడా ఎగవేతదారులు దాదాపు 5,275 మంది ఉన్నారట. వీరు సుమారు రూ.56,521 కోట్ల మేర రుణాలను సర్కారు బ్యాంకులకు ఎగనామం పెట్టినట్లు లెక్కలు చెబుతున్నాయి. 'క్రెడిట్‌ ఇన్ఫర్‌మేషన్‌ బ్యూరో (ఇండియా)' (సిబిల్‌) వద్ద అందుబాటులో ఉన్న సమాచారం మేరకు వీరి సంఖ్య ఏ ఏడాది కాయేడాది పెరుగుతూ పోతోంది. గత 13 ఏండ్లలో బ్యాంకులకు రుణాలను చెల్లించే హోదా ఉన్నా కూడా కావాలని వాటిని చెల్లించని ఎగవేతదారుల సంఖ్య దాదాపు 9 రెట్లు పెరిగిందట. ఈ మొత్తం ఇటీవలి బడ్జెట్‌లో ఆర్థిక మంత్రి వ్యవసాయం, అన్నదాతల సంక్షేమానికి కేటాయించిన దాని కంటే కూడా దాదాపు 1.5 రెట్లు అధికం. 'ఇండియా స్పెండ్‌' సంస్థ 'సిబిల్‌ ' వద్ద ఉన్న సమాచారాన్ని విశ్లేషించి ఈ విషయాన్ని వెల్లడించింది. 'ఇండియాస్పెండ్‌' వద్ద ఉన్న సిబిల్‌ సమాచారం మేరకు మాల్యాకు చెందిన కింగ్‌ఫిషర్‌ ఎయిర్‌లైన్స్‌ సంస్థ కావాలని రుణాలను కట్టని ఎగవేత దారుల జాబితాలో నాలుగో స్థానంలో నిలిచింది.
అతిపెద్ద ఎగవేతదారులు వీరే..
సిబిల్‌ వద్ద ఉన్న సమాచారం మన దేశంలో కావాలని రుణాలను చెల్లించని ఎగవేతదారులలో ముంబయి కేంద్రంగా ఉన్న 'విన్‌సమ్‌ డైమండ్స్‌ అండ్‌ జ్యువెల్లరీ' దాని అనుబంధ సంస్థ 'ఫర్‌ ఎవర్‌ ప్రీషియస్‌ జ్యువెల్లరీ అండ్‌ డైమండ్స్‌' సంస్థలు ప్రథమ స్థానంలో ఉన్నాయి. ఈ రెండు సంస్థలు సంయుక్తంగా దాదాపు రూ.3,263 కోట్ల మేర అప్పులు బాకీపడి ఉన్నాయి. తరువాత స్థానాల్లో ఇండోర్‌కు చెందిన స్థిరాస్తి సంస్థ 'జూమ్‌ డెవలపర్స్‌' (రూ.1647 కోట్లు),కింగ్‌ఫిషర్‌ ఎయిర్‌లైన్‌్‌స రూ.1,200 కోట్లు, ముంబయికి చెందిన 'బీటా న్యాఫ్‌థోల్‌' (రూ.951 కోట్లు), కాన్పూరుకు చెంది 'రజా టెక్స్‌టైల్స్‌' (694 కోట్లు) ఉన్నాయి. కింగ్‌ఫిషర్‌ ఎయిర్‌లైన్స్‌ పేరుతోనే కాకుండా దానికి అనుబంధంగా మాల్యా తీసుకున్న మొత్తం అప్పులు కలిపితే ఆయన ఎగవేసిన మొత్తం దాదాపు రూ.7000 కోట్లుకు చేరిన విషయం తెలిసిందే.
మీ స్నేహితులకు రికమెండ్ చెయ్యండి